Tiedote: Ylioppilaskunnan vappuperinteisiin Kuopiossa kuuluu hampaan pesua, salaseuroja ja professoreiden uittoa

Maiju Laukkanen
2026-04-23T07:50:00Z

Itä-Suomen yliopiston ylioppilaskunta (ISYY)
Tiedote 23.4.2026
Vapaa julkaistavaksi: Heti

Kuopion yliopisto-opiskelijat juhlistavat vappua akateemisten perinteiden merkeissä. Ylioppilaskunnan vappuperinteet alkavat aatonaattona Savo-Karjala Excursiolla, ja vappuaattona Sivistykseen Vihkimyksen jälkeen kokoonnutaan torille seuraamaan Velj’mies-patsaan lakitusta ja Proffan uittoa. Torilla nimitetään myös vuoden Kunniankantajat.

Kuopion opiskelijoiden vappumenot ovat jo alkaneet erilaisten opiskelijatapahtumien merkeissä. ISYYn vappuperinteet alkavat keskiviikkona 29.4. opiskelijoiden lähtiessä seikkailemaan bussilasteittain ympäri Savo-Karjalaa, kiertäen alueen ravintoloita. Savo-Karjala Excursio on järjestetty ensimmäistä kertaa jo vuonna 1990, ja se on vakiinnuttanut asemansa yhtenä ylioppilaskunnan suosituimmista vappuperinteistä.

Juhlinta huipentuu vappuaattona 30.4. hammaslääketieteen opiskelijoiden ainejärjestö Dentina ry:n järjestämällä Hammas-patsaan pesulla Studentia-rakennuksen sisäpihalla, jonka jälkeen kokoonnumme yhdessä Kuopion yliopisto-opiskelijoiden Sivistykseen Vihkimiseen kampuksella.

– Opiskelijoille vappu lukuisine perinteineen edustaa lukuvuoden huipentumaa, ja kerää opiskelijat vuosikurssista tai opiskelualasta riippumatta nauttimaan yhdessä lukuvuoden viimeisistä hetkistä sekä kevään valosta ja lämmöstä. On hienoa nähdä, miten aktiiviset ainejärjestötoimijat ja vapaaehtoiset mahdollistavat nämä perinteet vuodesta toiseen, toteaa Itä-Suomen yliopiston ylioppilaskunnan hallituksen varapuheenjohtaja Lassi Valli.

Perinteikäs Kuopion torilla järjestettävä allastapahtuma alkaa vappuaattona 30.4. kello 17.30. Ylioppilaskunta kutsuu kaikki kaupunkilaiset, opiskelijat ja vierailijat tervetulleiksi Kuopion torille seuraamaan allasjuhlaa ja nauttimaan aidosta vapputunnelmasta. Tapahtumassa julkistetaan opiskelijoiden keskuudesta myös Vuoden Kunniankantajat. Valitut henkilöt saavat kunniatehtävän lakittaa Velj’mies-patsaan. Ylioppilaskunnan puheenjohtaja Janina Gunnarin puheen jälkeen juhlallisuudet huipentuvat Professorin Uittoon, joka on yksi Kuopion akateemisen vapun seuratuimmista perinteistä.

Ylioppilaskunnan vappuaaton tapahtumat Kuopiossa:

13.00 Hampaan pesu (järj. Dentina ry), Studentian piha (Yliopistonranta 15)

14.00 Sivistykseen Vihkimys, Snellmania (Yliopistonranta 1)

17.30–18.30 Vapun allastapahtuma Kuopion torilla

17.30 Ainejärjestöjen tervehdykset

17.45 Velj’mies-patsaan pesu

17.55 Vuoden Kunniankantajien julkistaminen

18.05 Velj’mies-patsaan lakitus

18.20 Ylioppilaskunnan puhe (Janina Gunnar, ylioppilaskunnan puheenjohtaja)

18.25 Professorin uitto

Lisätietoja:

Lassi Valli, hallituksen varapuheenjohtaja, Itä-Suomen yliopiston ylioppilaskunta (ISYY), lassi.valli(at)isyy.fi

Eveliina Scharin, yhteisöllisyyskoordinaattori, Itä-Suomen yliopiston ylioppilaskunta (ISYY), yk(at)isyy.fi, p. 044 576 8408