Tiedote: Vuoden 2026 Uitettava Proffa luo toivoa ja motivoi opiskelijoita paremman tulevaisuuden rakentamiseen

Maiju Laukkanen
2026-04-30T18:30:00Z

Itä-Suomen yliopiston ylioppilaskunta (ISYY)
Tiedote 30.4.2026
Vapaa julkaistavaksi: heti

Itä-Suomen yliopiston ylioppilaskunta (ISYY) on valinnut vuoden 2026 Uitettavaksi Proffaksi Arto Salosen. Salonen toimii Itä-Suomen yliopistossa (UEF) kestävän hyvinvoinnin professorina, ja hän on järjestyksessään 53. ylioppilaskunnan uittama proffa.

Vuoden 2026 Uitettavaksi Proffaksi on valittu Arto O. Salonen, joka toimii Itä-Suomen yliopistossa kestävän hyvinvoinnin professorina.

– Meillä on kunnia uittaa tänä vuonna professori, jonka kannustava opetustyyli motivoi ja inspiroi opiskelijoita. Salonen on helposti lähestyttävä ja avoin keskustelija, joka rohkaisee opiskelijoitaan niin luentosalissa kuin kampuksen käytävällä. Salonen keskustelee opiskelijoiden kanssa avoimesti, ja haastaa ajattelemaan omaa toimintaa planetaarisen kantokyvyn rajoissa; mitä voimme tehdä tänään paremmin? Tämä luo toivoa ja motivaatiota paremman tulevaisuuden rakentamisesta, kommentoi valintaa ISYYn hallituksen varapuheenjohtaja Lassi Valli.

Arto O. Salonen on yksi terävimpiä yhteiskunnallisen muutoksen sanoittajia Suomessa. Hän toimii kestävän hyvinvoinnin professorina Itä-Suomen yliopistossa sosiaalipedagogiikan oppiaineessa yhteiskuntatieteiden laitoksella. Salosella on dosentuurit sekä Helsingin yliopistossa että Maanpuolustuskorkeakoulussa. Hänen tulevaisuussuuntautuneen tutkimuksensa keskiössä on kestävään elämään ja yhteiskuntaan siirtyminen.

Salonen on valtioneuvoston nimittämän Suomen kestävyyspaneelin jäsen. Lisäksi hän johtaa 10 yliopiston ja Suomen ympäristökeskuksen yhteistyönä toteutuvaa Kestävyysmurros-tohtorikoulutuspilottia, jossa koulutetaan Suomeen opetus- ja kulttuuriministeriön sekä Nesslingin säätiön rahoituksella 64 tohtoria, jotka tutkivat kestävyysmurrosta työn, elinkeinoelämän, johtamisen, hallinnon, lainsäädännön, yhteiskunnallisen mielikuvituksen, hyvinvoinnin ja sivistyksen näkökulmista. Salonen johtaa myös Strategisen tutkimuksen neuvoston SISU-konsortiota, jossa tunnistetaan laajasti hyväksyttävissä olevia kohtuusratkaisuja, joiden avulla hyvinvointivaltion peruslupaukset ja kestävyysmurros voivat toteutua olosuhteissa, joissa talous ei kasva tai kasvu on niukkaa.

– On erittäin suuri ilo ja kunnia tulla valituksi vuoden uitettavaksi professoriksi erityisesti siksi, että valintaperusteena on opiskelijoiden osoittama arvostus työtäni kohtaan, Arto Salonen iloitsee.

Ylioppilaskunta on valinnut ja uittanut professoreita vappuaaton allastapahtumassaan Velj'mies-patsaalla vuodesta 1974 lähtien. Vuonna 2010 perinne siirtyi Kuopion yliopiston ylioppilaskunnalta Itä-Suomen yliopiston ylioppilaskunnan jatkettavaksi.

Proffan Uitto on Suomessa ja kansainvälisesti ainoa laatuaan oleva tapahtuma. Ylioppilaskunnan järjestämässä allastapahtumassa pestään ja lakitetaan myös Velj’mies-patsas. Lakituksen suorittavat opiskelijoiden keskuudesta nimetyt Kunniankantajat.

Lisätietoja:

Lassi Valli, hallituksen varapuheenjohtaja ja Kuopion kampuspuheenjohtaja, Itä-Suomen yliopiston ylioppilaskunta (ISYY), lassi.valli(at)isyy.fi

Vuoden 2026 Uitettu Proffa:
Arto Salonen, kestävän hyvinvoinnin professori, Itä-Suomen yliopisto, p. 050 359 0613, arto.salonen(at)uef.fi

Lue lisää:

Ylioppilaskunnan vappuperinteisiin Kuopiossa kuuluu hampaan pesua, salaseuroja ja professoreiden uittoa (julkaistu 23.4.2026)