Ylioppilaskunnan vappuaaton puheet 2026

Maiju Laukkanen
2026-04-30T19:00:00Z

Joensuussa ja Kuopiossa kuultiin jälleen vappuaattona Itä-Suomen yliopiston ylioppilaskunnan (ISYY) edustajien perinteiset vappupuheet.

Ylioppilaskunnan Joensuun vappukulkueen jälkeen puheen opiskelijoiden vapputapahtumassa piti ISYYn edustajiston ensimmäinen varapuheenjohtaja Nox Herranen ja Kuopion torilla ylioppilaskunnan allastapahtumassa puheen piti ISYYn edustajiston puheenjohtaja Janina Gunnar.

Alta voit lukea Nox Herrasen ja Janina Gunnarin vappuaaton puheet.

Joensuun puhe

Arvoisat kanssaopiskelijat ja muut vapun viettäjät, on tullut taas se aika vuodesta, kun voimme yhdessä rauhoittua hetkeksi opintojen suhteen, vetää valkoiset lakit päähän, haalarit jalkaan ja nauttia yhdessäolosta ja vapputunnelmasta siman ja munkkien kera.

Meidän riemua varjostaa kuitenkin erityisesti opiskelijoihin kohdistuneet leikkaukset. Toukokuu on viimeinen kuukausi, jolloin opintotuki ja asumislisä kilahtaa pankkitilille, ellei opiseklija erikseen hae kesäksi opintotukea. Lisäksi kesätyömarkkinat ovat niin huonot, että uskoisin monen teistäkin tälläkin hetkellä miettivän, miten selviää kesästä rahallisesti kun työtä ei ole, eikä opintojakaan välttämättä pysty kesällä suorittamaan tarpeeksi.

Lisäksi maailmalla soditaan, ihmisiä kuolee nälkään ja ilmastonmuutos vaikuttaa elinympäristöihimme ympäri maailman. Meistä moni voi kokea ahdistusta, syystä tai toisesta - minä ainakin koen.

Olin Apu-lehden haastattelussa jokunen kuukausi sitten ja kerroin avoimesti ja rehellisesti omasta taustastani työläisperheen lapsena. Kerroin siitä, miten minun on käytävä töissä, sillä minun pitää itse maksaa kaikki läppäristä vuokraan. Kerroin siitä, miten minua hävettää kysyä omilta vähävaraisilta vanhemmiltani rahallista apua, koska heilläkään ei mene sen paremmin kuin minullakaan, ja kerroin siitä miten välillä joudun keräämään pulloja selvitäkseni seuraavaan palkkapäivään saakka. Halusin tuoda kasvot ihan tavallisille, landelta kotoisin oleville työläisperheen nuorille, jotka hyvällä koulumenestyksellä ja tahdon voimalla ponnistivat itsensä yliopiston penkille. Seurasin aktiivisesti internetissä käytävää keskustelua kyseiseen lehtijuttuun liittyen, ja sain osakseni paljon myötätuntoa, mutta myös vihakommentteja. Olen kuulemma liian rikas, koska teen osa-aikatyötä pikaruokalassa ja omistan 20 vuotta vanhan pientä pintaremonttia kaipaavan auton, johon tankkaan vain mitä tarvitsen. Näytän ilmeisesti hyvinvoivalta ja sairaalta samaan aikaan, mutta eipä minua juurikaan kiinnosta, mitä mieltä Facebookin kommenttikenttiin pahaa oloaan purkavat henkilöt ovat.

Minusta on suuri rikkaus, että meillä täällä yliopistossa on monenlaisista taustoista tulleita ihmisiä. On nuoria juuri lukiosta tulleita opiskelijoita, muutaman välivuoden viettäneitä sekä vanhempia alanvaihtajia. On niitä, jotka pystyvät sijoittamaan opintolainansa, ja sitten on meitä, jotka venyttävät viimeiseen penniin asti. Silti olemme kaikki yhdenvertaisia ja kuulumme samaan yhteisöön iästä, sukupuolesta tai varallisuudesta huolimatta. Yhteisöt ovat tärkeitä aivan jokaiselle, ja yliopiston sisältä löytyy varmasti monen täällä Ilosaaressa olevan elämän tämän hetken tärkein tai läheisin yhteisö kaikkine erilaisine tyyppeineen.

Unohdetaan siis kaikki muut murheet hetkeksi ja nautitaan toistemme seurasta edes tämän yhden päivän ajan, sillä vappu on vaan kerran vuodessa.

Hauskaa vappua, muistakaa pitää kavereistanne huoli.

Nox Herranen, ISYYn edustajiston 1. varapuheenjohtaja

Kuopion puhe

Hyvät opiskelijat ja kuopiolaiset, olemme kokoontuneet tänne Kuopion sydämeen, mualiman napaan, juhlimaan kevättä, sivistystä ja opiskelijayhteisöämme.

Monilla meistä on takanaan työntäyteinen lukuvuosi, jota ei mittaa saatujen opintopisteiden määrä. Olemme puurtaneet luennoilla, tenttikirjojen ääressä, harjoitteluissa ja projekteissa, kukin omalla alallaan. Tänään saamme iloita siitä kaikesta, mitä olemme oppineet ja kokeneet. Toivon, että muistat olla ylpeä itsestäsi.

Opiskeluaika on ainutlaatuinen. Me emme vain opiskele tutkintoja varten, vaan kasvamme ihmisinä, rakennamme elinikäisiä ystävyyssuhteita ja luomme pohjaa paremmalle huomiselle. Meissä on valtava määrä osaamista, intohimoa ja välittämistä. Tältä torilta ponnistaa tulevaisuuden tekijöitä, ongelmanratkaisijoita ja uudistajia.

Vappuna meillä on lisäksi oiva mahdollisuus juhlistaa upeaa yhteisöämme. Haluankin kiittää kaikkia, jotka ovat antaneet lukuvuoden aikana arvokasta aikaansa yhteisen hyvän eteen tavalla tai toisella. Omilla teoillanne luotte yhteisöllisyyttä ja mahdollistatte meille kaikille opiskelijaelämästä nauttimisen.Pidetään siis jatkossakin kiinni tästä yhteishengestä. Pidetään huolta toisistamme, kannustetaan kaveria silloin kun opinnot painavat päälle, ja muistetaan juhlia niin omia kuin toistemme onnistumisia.

Nautitaan nyt täysin rinnoin vapusta ja juhlitaan sitä, että olemme täällä yhdessä. Näillä sanoilla haluan toivottaa teille kaikille riemukasta vappua! Kiitos!

Janina Gunnar, ISYYn edustajiston puheenjohtaja