Tiedote: Opiskelijahaalareiden värittämä vappukulkue kulkee tänä vuonna uutta reittiä pitkin Ilosaareen juhlimaan ylioppilaskunnan vappuperinteitä

Maiju Laukkanen
2026-04-23T07:55:00Z

Itä-Suomen yliopiston ylioppilaskunta (ISYY)
Tiedote 23.4.2026
Vapaa julkaistavaksi: Heti

Joensuun yliopisto-opiskelijat kokoontuvat jälleen juhlimaan vappua perinteiksi muodostuneiden tapahtumien merkeissä. Värikkäistä opiskelijahaalareista muodostuva vappukulkue kulkee tänä vuonna uutta reittiä pitkin yliopistolta Ilosaareen.

– Muistaakseni Aristoteles sanoi että ihminen on sosiaalinen eläin, liekö ollut profeetallinen näky vapusta, hymähtää ISYYn hallituksen puheenjohtaja Emilia Kivikoski pilke silmäkulmassaan.

Joensuun opiskelijoiden vappumenot ovat jo alkaneet erilaisten opiskelijatapahtumien merkeissä. Juhlinta huipentuu vappuaattona 30.4. Itä-Suomen yliopiston ylioppilaskunnan (ISYY) vappukulkueeseen, Kanavatyttö-patsaan, eli “Torson”, lakitukseen, ja Ilosaaressa pidettävään opiskelijoiden vapputapahtumaan.

RytmiHäiriköt-orkesterin säestämä kulkue lähtee Itä-Suomen yliopiston Aurora-rakennuksen päädystä suoraan Siltakadulle ja sitä pitkin keskustan läpi Ilosaareen. Kulkueeseen saavat liittyä kaikki halukkaat vaikka matkan varrelta.

– Vappu on opiskelijoille vuodesta toiseen ainutlaatuinen hetki, jolloin yhteisöllisyys ja perinteet nousevat erityisellä tavalla esiin. Se kokoaa opiskelijat yhteen riippumatta opintojen vaiheesta juhlistamaan lähestyvää kesää, lukuvuoden päätöstä ja kerättyjä muistoja. Lämmin kiitos kuuluu kaikille ainejärjestöille, kerhoille ja vapaaehtoisille, joiden panoksen ansiosta kuluneesta lukuvuodesta ja vapusta rakentuu jälleen ikimuistoinen kokonaisuus, kiittelee Emilia.

ISYYn perinteiset vapputapahtumat alkavat aatonaattona 29.4. Savo-Karjala Excursiolla. Vappuviikon keskiviikkona opiskelijat hyppäävät bussien kyytiin ja lähtevät seikkailemaan pitkin Savo-Karjalaa ja sen ravintoloita. Kyseessä on yksi tunnetuimmista ja suosituimmista vappuperinteistä ja ensimmäinen Savo-Karjala Excursio järjestettiin jo vuonna 1990.

Vappuaattona opiskelivat kerääntyvät ensin yliopistolle katsomaan, kun suomen kielen ja kirjallisuuden opiskelijoiden ainejärjestö Täky ry:n lakittaa Alkukivet. Tämän jälkeen värikäs kulkue siirtyy Rytmihäiriköiden säestämänä Ilosaareen. Kulkueen varrella pestään ja lakitetaan Torsonakin opiskelijoiden keskuudessa tunnettu Kanavatyttö-patsas.

Ilosaaressa ylioppilaskunnan 1. varapuheenjohtaja Nox Herranen avaa vapputapahtuman ohjelman noin kello 16.00. Kaikille avoimessa tapahtumassa päästään seuraamaan Joensuun historian kolmatta teekkarikastetta, ja kuuntelemaan livemusiikkia. Esiintymään saapuvat Itä-Suomen yliopiston kuoro Joy sekä UEF Orchestra RytmiHäiriköt -big band. RytmiHäiriköt järjestävät myös vappupäivänä 1.5. kaikille avoimen perinteisen vappukonsertin Ilosaaressa klo 12.00 alkaen.

Ylioppilaskunnan vapputapahtumat Joensuussa:

29.4. Savo-Karjala excursio (järj. ISYY)

30.4. Vappuaatto

15.00 Alkukivien lakitus (järj. Täky ry)

15.15 Kulkueen lähtö Auroralta, matkalla Kanavatytön lakitus (järj. ISYY)

16-18 Ylioppilaskunnan vappu Ilosaaressa (järj. ISYY)

16.05 Ylioppilaskunnan 1. varapuheenjohtaja Nox Herranen

16.15 Teekkarikaste Ilosaaren Laguunissa (järj. SusTek ry ja Epsilon ry)

16.30 Forstikaste Ilosaaren Laguunissa (järj. Joensuun Metsäylioppilaat ry)

n. 17.15 Itä-Suomen yliopiston kuoro Joy

n. 17.30 RytmiHäiriköiden konsertti

1.5. Vappukonsertti Ilosaaressa klo 12 alkaen (järj. RytmiHäiriköt ry)

Lisätietoja:

Emilia Kivikoski, hallituksen puheenjohtaja, Itä-Suomen yliopiston ylioppilaskunta (ISYY), puheenjohtaja(at)isyy.fi, p. 044 576 8400

Eveliina Scharin, yhteisöllisyyskoordinaattori, Itä-Suomen yliopiston ylioppilaskunta (ISYY), yk(at)isyy.fi, p. 044 576 8408